Riool-'bom' ruk vrou onder kar in
by Marietjie Gericke - Netwerk 24
02 October 2014 MORE ARTICLES
Chaos toe verteertenk ontplof
'n Bloemfonteinse vrou is gelukkig om te leef, maar hul motor is "afgeskryf" in 'n stortvloed rou riool toe 'n verteertenk van die Bloemspruit-rioolplaas "ontplof" het. Sy is ook deur die geweld van die stortvloed onder die motor in geslinger.
Haar man is enkele meters verder letterlik onderdeur 'n roldeur van sy werkwinkel die gebou binnegedwing deur die krag van dieselfde riool-ontploffing.
Maandagoggend was nié net blou vir Johnathan Baldock (58) en sy vrou, Elize, by die rioolplaas waar Johnathan as ambagsman by die verteertenks vir menslike ontlasting werk nie.
Dit was 'n nagmerrie toe Elize gou vir Johnathan by sy werkplek wou aflaai en een van die tenks wat "lek" se boonste helfte "ontplof" en megaliters rou riool in alle rigtings gespuit het.
"Dit was 'n ramp van 'epidermiese porporsies'," soos oom Oubaas van 7de Laan sou sê, meen die Baldocks, wie se motor, 'n Ford Ka (sonder die laaste K, vertel hulle), ook ná dese nie meer daar is nie.
Elize sê sy het aan die buitekant van die motor by die oop deur gestaan en nog vir haar man gesê "die dam lek", waarop hy geantwoord het: "Ry, ouma", maar dit was te laat.
"Ek was gou van kop tot tone in 'n stortvloed van rou riool toegevou, terwyl ek vir my lewe aan die binnekant van ons motor geklou het. Dit was angswekkende oomblikke, terwyl die stinkende rioolslik ook in my oë, ore, neus én keel beland het."
Die Baldocks, van Besemboslaan 70, Pellissier, sê die voorval het Maandag omstreeks 07:30 gebeur.
Johnathan sê die betrokke tenk hou meer as 15 megaliter rourioolslik en bevat die eerste riool wat van die suiweringsaanleg kom.
Elize sê haar skoene het ook verlore geraak.
"Nadat ek uit die gemors gekruip het (sy het vier maande gelede 'n knievervanging gehad), was ek erg getraumatiseerd. My arms was potblou. Personeel het 'n ambulans ontbied, maar dié het nooit opgedaag nie," sê sy.
"Ek het 'n warm stort op die rioolplaas gevat en personeel het vir my skoon klere gebring."
Johnathan sê hy het ook gaan stort en skoon aangetrek, waarna hulle na die Life-Rosepark-hospitaal gebring is.
"My vrou moet nou antibiotika drink nadat haar oë, ore, neus en keel behoorlik uitgewas is. Sy kry diarree van alles wat sy ingekry het."
Daar is glo geen rampbestuur-gerief of landlyn by die werkplek nie.
Die Baldocks sê hulle is egter dankbaar vir die pragtige bos blomme wat die stadsbestuurder, Sibongile Mazibuko, vir hulle gestuur het. Sy het ook gebel om verskoning aan te bied.
Die voorval is volgens amptenare by waterwese, die gesondheidsdepartement en departemente van mannekrag en veiligheid, aangemeld.
"Ondersoeke sal glo begin sodra almal skoon is."
Luvuyo Ntoi, stadsingenieur, sê 'n klep was verstop wat die drukking binne die verteertenk veroorsaak het.